Bukranij
Bukranij (prema grčkim riječima bus – vol i kranion – lubanja) je naziv za reljefno izvedenu ili naslikanu  volovsku lubanju koja predstavlja glavu žrtvene životinje. 

Često je ukrašena dugim girlandama koje su prebačene preko bukranija postavljenih u nizu. 

Kao dekorativni motiv javlja na metopama hramova dorskoga reda, te na frizovima, žrtvenicima i nadgrobnom spomenicima, osobito u rimskoj umjetnosti.

Sporadično se pojavljuje i u srednjem vijeku (npr. bukraniji kapitela portala katedrale u Fidenzi, 12. st.).

Motiv je baštinila i renesansa, ali ga češće upotrebljava na crtežima i grafikama nego li kao stvaran ukras arhitekture ili skulpture.

Literatura
Jadranka Damjanov; Ksenija Radulić: Bukranij, Umjetnost (Likovne umjetnosti), 3. izdanje, Zagreb, 1967., str. 47.
Enciklopedija likovnih umjetnosti, Bukranij, sv. 1, Zagreb, 1959., str. 536.

John Summerson: The Classical Language of Architecture, London, 1991., str. 123. (s. v. bukrania)

Likovna umjetnost
Skulptura
Arhitektonski elementi